Sitt koppji qed jistennew l-ewwel tarbija tagħhom mindu f’Ottubru li għadda, l-Gvern beda joffri għall-ewwel darba s-servizz tal-IVF. F’Diċembru, 50 koppja kienu msejħa biex jagħmlu dan it-trattament bit-tama li jsiru ġenituri. Uffiċjal fil-Ministeru tas-Saħħa, Rita Grima spjegat li kważi nofshom għażlu li ma jkomplux bit-trattament. tvm.com.mt hu infurmat li t-trattament tal-IVF ma sarx kollu fl-isptar Mater Dei, bl-intervent kliniku sar fi klinika privata. Dan għaliex fl-isptar għad m’hemmx l-istruttura kollha. S’issa iktar minn 120 koppja kienu riferuti mit-tabib tagħhom għat-trattament tal-IVF. Rita Grima spjegat li jistgħu jagħmlu l-IVF, il-koppji li ma jkollhomx tfal u li jkollhom bejn il-25 u 42 sena. Żiedet li waqt il-proċess u wara, l-koppji kollha jkunu segwiti minn psikologu, terapista tal-familja u l-konsulenti. Bħalissa għaddej il-proċess biex jintagħżlu l-koppji li se jagħmlu t-trattament tal-IVF f’Mejju li ġej mill-isptar Mater Dei. Fosthom se jkun hemm dawk il-koppji li kellhom riżultat negattiv mal-ewwel ċiklu tat-trattament. Is-sinjura Grima qalet li s-servizz jingħata bla ħlas, iżda l-koppji jridu jħallsu mal-€2,500 għall-mediċini meħtieġa għat-trattament. Fil-privat it-trattament tal-IVF jiswa mas-€7,000. Storja: Ruth Castillo